**Vandhaner kan afgive for meget bly til drikkevandet**

Dårlige vandhaner kan være skyld i, at der afgives bly til drikkevandet. I flere ejendomme i Kolding Kommune er der påvist for meget bly i drikkevandet, hvilket med stor sandsynlighed skyldes blandingsbatterier/vandhaner.

De høje blyværdier blev konstateret efter en omfattende stikprøveundersøgelse, hvor der blev udtaget vandprøver fra ældre ejendomme i Kolding Kommune. Stikprøveundersøgelsen blev sat i gang, da der var mistanke om, at der i kommunen kunne være blyrør, der kunne afgive bly til drikkevandet. Der er udtaget ca. 200 prøver og i 7 ejendomme blev der påvist overskridelser af grænseværdien for bly. Ejendommene er efterfølgende blevet gennemgået og der er ikke fundet blyrør.

De 7 ejendomme har efterfølgende fået udtaget 1-3 supplerende vandprøver, som er blevet udtaget fra andre vandhaner i ejendommene. Der blev ikke påvist overskridelser af grænseværdien i disse prøver. Derfor er kommunens konklusion, at vandhaner kan være skyld i, at der påvises forhøjet indhold af bly i drikkevandet.

**Et landsdækkende problem**

Kolding Kommune har kontaktet Naturstyrelsen og Energistyrelsen, og har opfordret dem til, at iværksættes en landsdækkende kampagne vedrørende blandingsbatterier.

Kolding Kommune har i samråd med Embedslægerne to gode råd, som du kan følge

* Tjek dine vandhaner på [www.godkendtevandhaner.dk](http://www.godkendtevandhaner.dk)
* Hvis du har blyrør, bør du på sigt få dem udskiftet, særlig udsat er ejendomme fra perioden ca. 1900 – ca. 1940

Analysen:

* Der er foretaget ca. 200 vandprøver, som er et repræsentativt antal for at belyse om, der evt. måtte være problemer med blyindholdet i drikkevandet
* Der er fundet blyindhold over grænseværdien i drikkevandet i 7 ejendomme i kommunen, og de er alle undersøgt nærmere
* Der er ikke fundet blyrør i de 7 ejendomme, hvor der er fundet blyindhold over grænseværdien
* Der er udtaget supplerende vandprøver fra andre vandhaner i de 7 ejendomme, og disse analyseresultater viser, ar der ikke er overskridelser af grænseværdien, som er på 10 mikrogram pr. liter.
* På baggrund af stikprøveundersøgelsen for bly, konkluderer kommunen, at det er sandsynligt, at overskridelserne af blyindholdet kan stamme fra blandingsbatterier/vandhaner.